En spinkel ung mand med bøllehat er efterlyst efter en skudepisode lørdag eftermiddag.

Politiet gennemførte tirsdag en aktion i Sønderborg, der har relation til weekendens skyderi.

- Jeg kan bekræfte, at der bliver foretaget nogle undersøgelser i Sønderborg. Det har relation til sagen i weekenden, oplyste sekretariatschef Lisa Dissing, Syd- og Sønderjyllands Politi, der dog ikke over for Ritzau vil uddybe, hvilke undersøgelser der er tale om.

Tirsdag eftermiddag oplyser Syd- og Sønderjyllands Politi, at politiet ved aktionen ledte efter en mistænkt på to adresser. Men ingen af stederne blev den mistænkte fundet, og der er stadig ingen anholdte i sagen, oplyser politiet.

Lørdag ringede en borger til politiet om et voldsomt skænderi, der fandt sted ved en boligblok på Koralvej. Under samtalen kunne man høre skud, der blev affyret i baggrunden. Offeret var en 29-årig mand, der med helikopter blev fløjet til Odense Universitetshospital. Hans tilstand er tirsdag eftermiddag stabil. En spinkel ung mand, der lørdag var iført bøllehat og en lys T-shirt, er efterlyst af politiet.

Lisa Dissing vil dog ikke oplyse, om det var ham, politiet leder efter i Sønderborg. Hun har heller ikke villet oplyse, hvor mange skud der blev affyret i weekenden, eller hvilket type våben der blev brugt. Politiet mener dog ikke, at skyderiet har rod i et bandeopgør. Der er formentlig tale om en konflikt mellem to personer.